Okresná prokuratúra Bratislava IV 
Saratovská 1/A, 844 61 Bratislava 4 	

Sp. zn. : 1 Pv 310/12/1104	Bratislava IV, 15.10.2012
EEČ : 2-11-76-2012

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Bratislava IV
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
v čase asi o 21,00 hod. dňa 07.04.2012 v Bratislave, v mestskej časti Devín na XXXXX ulici č. 34 v pohostinstve Vinárnička u Valiky pristúpil k poškodenému XXXXX, nar. XXXXX, trvale bytom XXXXX,Bakošova č. 26, odzadu ho chytil a priložil mu nôž s čepeľou o dĺžke 26,5 cm na krk, pričom na neho vykríkol vulgarizmy a vyhrážku "zabijem ťa!", na čo poškodený reagoval tak, že mu odtlačil ruku s nožom, pričom sa porezal na palci ľavej ruky, a následne obvineného spacifikovali ostatní návštevníci pohostinstva, čím obvinený XXXXX poškodenému XXXXX spôsobil drobné poranenie na palci ľavej ruky bez práceneschopnosti a svojím konaním v ňom vzbudil dôvodnú obavu z realizácie vyhrážky smrťou, 
lebo obvinený nebol v čase činu pre nepríčetnosť trestne zodpovedný
Odôvodnenie:
	Poverený príslušník Obvodného oddelenia PZ Karlova Ves Okresného riaditeľstva PZ XXXXX IV viedol pod sp. zn. ORP-535/KV-B4-2012 trestné stíhanie proti obvinenému XXXXX pre prečin nebezpečného vyhrážania podľa § 360 ods. 1, ods. 2 písm. a/ Trestného zákona na tom skutkovom základe, ako je uvedené vo výrokovej časti tohto uznesenia. 
	Dňa 15.10.2012 poverený príslušník predložil spisový materiál na Okresnú prokuratúru XXXXX IV s návrhom na zastavenie trestného stíhania podľa § 215 ods. 1 písm. e/ Trestného poriadku. Preskúmaním vyšetrovacieho spisu som zistila, že návrh na zastavenie trestného stíhania je dôvodný.
	Obvinený XXXXX sa vo svojej výpovedi k útoku na poškodeného priznal, pričom je usvedčovaný aj výpoveďami poškodeného XXXXX, svedkov XXXXX, XXXXX, XXXXX a XXXXX, ako aj ďalšími dôkazmi - zápisnicou o ohliadke miesta činu s fotodokumentáciou, lekárskou  správou, záznamom z prepisu hovoru na tiesňovú linku.
	V priebehu vyšetrovania bolo zistené, že obvinený XXXXX mal v čase skutku 1,05 mg/l alkoholu v dychu a  denne alkohol konzumuje. Z výpovede obvineného, ani z výpovedí poškodeného a svedkov naviac nebol zrejmý nijaký zrozumiteľný motív jeho konania, obvinený sa pred skutkom bližšie nepoznal s poškodeným, nemali spolu nijaký konflikt v minulosti ani bezprostredne pred skutkom. Na základe týchto skutočností vydal sudca pre prípravné konanie Okresného súdu XXXXX IV príkaz na vyšetrenie duševného stavu obvineného XXXXX, pričom policajt následne pribral do konania znalcov z odboru zdravotníctva, odvetvia psychiatrie. 
	Znalci XXXXX a XXXXX vyšetrením duševného stavu obvineného XXXXX zistili, že obvinený trpí schizotypovou poruchou osobnosti, pričom v čase skutku mal v dôsledku psychotickej epizódy vymiznuté ovládacie schopnosti a podstatne znížené rozpoznávacie schopnosti. Obvinený teda v dôsledku psychického ochorenia, ktorým trpí, nebol v čase skutku schopný ovládať svoje konanie. Znalci naviac zistili, že obvinený XXXXX je závislý od alkoholu, ktorý pravidelne užíva, pričom v súčasnosti sa nachádza v štádiu kompletnej závislosti od alkoholu. Na základe uvedených skutočností znalci odporučili uloženie ochranného psychiatrického liečenia ústavnou formou. 
	Podľa § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.
	Podľa § 215 ods. 1 písm. e/ Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.
	Zo záverov znaleckého posudku z odboru zdravotníctva, odvetvia psychiatrie je zrejmé, že obvinený XXXXX v čase skutku trpel duševnou chorobou - schizotypovou poruchou a v dôsledku psychotickej epizódy, spôsobenej touto chorobou, nebol schopný ovládať svoje konanie, preto za spáchaný skutok nie je z dôvodu nepríčetnosti trestne zodpovedný. 
	S poukazom na uvedené skutočnosti bolo potrebné rozhodnúť o zastavení trestného stíhania proti obvinenému XXXXX z dôvodov podľa § 215 ods. 1 písm. e/ Trestného poriadku. 
	
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Veronika Horňáková
prokurátorka